KOMISIJOS REGLAMENTAS (EB) Nr. 147/2009
2009 m. vasario 20 d.
apibrėžiantis paskirties zonas, kurioms yra numatytos grūdų ir ryžių eksporto grąžinamosios išmokos, eksporto mokesčiai ir tam tikros eksporto licencijos
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007 dėl bendro žemės ūkio rinkos organizavimo ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1) ir ypač į jo 170 straipsnį kartu su 4 straipsniu,
kadangi:
(1)
1992 m. liepos 29 d. Komisijos reglamentas (EEB) Nr. 2145/92, iš naujo apibrėžiantis paskirties zonas, kurioms yra numatytos grūdų ir ryžių eksporto grąžinamosios išmokos, eksporto mokesčiai ir tam tikros eksporto licencijos (2), buvo keletą kartų iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Tikslinga nustatyti paskirties zonas, kurioms turi būti nustatytos grūdų ir ryžių eksporto grąžinamosios išmokos ir mokesčiai.
(3)
Šiuo reglamentu numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Paskirties zonos, kurioms turi būti nustatytos Reglamento (EB) Nr. 1234/2007 I priedo I dalies a, b ir c punktuose ir II dalies a ir b punktuose nurodytų produktų diferencijuotos eksporto grąžinamosios išmokos ir mokesčiai, yra nurodytos šio reglamento I priede.
2 straipsnis
Reglamentas (EEB) Nr. 2145/92 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal III priede pateiktą atitikmenų lentelę.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 20 d.